На основу члана 123. тачка 3. Устава Републике Србије, а у вези са чланом 3. и чланом 7. тачка 1) Закона о употреби српског језика у јавном животу и заштити и очувању ћириличког писма („Службени гласник РС”, број 89/21),

Влада доноси

УРЕДБУ

О НАЧИНУ УПОТРЕБЕ И НАБАВКЕ ДВОАЗБУЧНИХ ЋИРИЛИЧКО ЛАТИНИЧКИХ ТАСТАТУРА

Члан 1.

Овом уредбом уређује се начин употребе и набавке двоазбучних ћириличко латиничких тастатура.

Члан 2.

Државни органи, органи аутономних покрајина, градова и општина, установе, привредна друштва и друге организације кад врше јавна овлашћења, јавна предузећа и јавне службе, друге организације кад врше послове утврђене законом којим се уређује службена употреба језика и писама, дужни су да у свом раду употребљавају двоазбучне ћириличко латиничке тастатуре.

Осим лица из става 1. овог члана, привредна друштава и други облици организовања који послују односно обављају делатност са већинским учешћем јавног капитала, привредна друштава и други облици организовања у области научноистраживачке делатности који се не оснивају по прописима о јавним службама, а који послују односно обављају делатност са већинским учешћем јавног капитала, професионална и струковна удружења која представљају своју област на националном и међународном нивоу, Јавна медијска установа „Радио-телевизија Србије” и Јавна медијска установа „Радио-телевизија Војводине”, дужни су да у свом раду употребљавају двоазбучне ћириличко латиничке тастатуре.

Члан 3.

Управа за заједничке послове републичких органа је дужна да за наручиоце који су дужни да своје потребе обезбеђују преко те управе, у поступку израде предлога годишњег плана централизованих јавних набавки (у даљем тексту: Предлог плана), у предмету Предлога плана за добра – рачунарска опрема, планира и набавља опрему са двоазбучним ћириличко латиничким тастатурама.

Члан 4.

Надлежни органи аутономних покрајина, градова и општина, установе, привредна друштва и друге организације које врше јавна овлашћења, јавна предузећа и јавне службе, друге организације кад врше послове утврђене законом којим се уређује службена употреба језика и писама, дужни су да планирају и набављају опрему са двоазбучним ћириличко латиничким тастатурама.

Осим лица из става 1. овог члана, привредна друштава и други облици организовања који послују односно обављају делатност са већинским учешћем јавног капитала, привредна друштава и други облици организовања у области научноистраживачке делатности који се не оснивају по прописима о јавним службама, а који послују односно обављају делатност са већинским учешћем јавног капитала, професионална и струковна удружења која представљају своју област на националном и међународном нивоу, Јавна медијска установа „Радио-телевизија Србије” и Јавна медијска установа „Радио-телевизија Војводине”, дужни су да планирају и набављају опрему са двоазбучним ћириличко латиничким тастатурама.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-13175/2024

У Београду, 30. децембра 2024. године

В Л А Д А

|  |  |
| --- | --- |
|  | ПРЕДСЕДНИК  Милош Вучевић |